**PRIJEDLOG**

Na temelju članka 41. stavka 4. Zakona o lokalnim porezima („Narodne novine“ br. 115/16, 101/17, 114/22, 114/23), članka 4. i 5. Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave („Narodne novine“ br. 1/17) i članka 31. Statuta Općine Martijanec („Službeni vjesnik Varaždinske županije“ broj 10/13, 24/13, 18/18, 9/20, 14/21, 14/23), **Općinsko vijeće Općine Martijanec na 20. sjednici održanoj dana 20. prosinca 2023. godine donosi**

**ODLUKU**

**o povjeravanju poslova utvrđivanja i naplate poreza na potrošnju za 2024. godinu**

**I.**

Poslovi u vezi utvrđivanja, evidentiranja, nadzora i naplate poreza na potrošnju u 2024. godini povjeravaju se Ministarstvu financija, Poreznoj upravi (u daljnjem tekstu: Porezna uprava).

**II.**

Za obavljanje poslova utvrđivanja, evidentiranja, nadzora, naplate i ovrhe radi naplate poreza na potrošnju, Poreznoj upravi pripada naknada u visini od 5 % od ukupno naplaćenih prihoda.

**III.**

Ovlašćuje se nadležna organizacija platnog prometa zadužena za naplatu javih prihoda (Financijska agencija) da naknadu koja pripada Poreznoj upravi, obračunava i uplaćuje izravno u Državni proračun i to do zadnjeg dana u mjesecu za protekli mjesec.

**IV.**

Ova Odluka objavit će se u „Službenom vjesniku Općine Martijanec“, a stupa na snagu 1. siječnja 2024. godine.

KLASA: 415-01/23-01/1

URBROJ: 2186-19-01-23-1

U Martijancu, 20. prosinca 2023. godine

**PREDSJEDNIK OPĆINSKOG VIJEĆA**

Stjepan Golubić, ing.

**Obrazloženje**

**uz Odluku o povjeravanju poslova utvrđivanja i naplate poreza na potrošnju za 2024. godinu**

**1. Pravni temelj za donošenje Odluke**

Pravna osnova za donošenje ove Odluke je Zakon o lokalnim porezima („Narodne novine“ broj 115/16, 101/17, 114/22, 114/23), Pravilnik o uvjetima, opsegu, naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave („Narodne novine“ br. 1/17) te Statut Općine Martijanec („Službeni vjesnik Varaždinske županije“ broj 10/13, 24/13, 18/18, 09/20, 14/21, 14/23).

**2. Ocjena stanja, osnovna pitanja koja se trebaju urediti i svrha koja se želi postići uređivanjem odnosa na predloženi način**

Zakon o lokalnim porezima („Narodne novine“ br. 115/16, 101/17, 114/22 i 114/23 – u daljnjem tekstu Zakon) uređuje se sustav utvrđivanja i naplate lokalnih poreza kao izvora financiranja jedinica lokalne i područne (regionalne) samouprave.

Odredbom članka 41. st. 4. Zakona određeno je kako jedinice lokalne i područne (regionalne) samouprave poslove u vezi s utvrđivanjem i naplatom poreza mogu povjeriti Poreznoj upravi na temelju odluke svog predstavničkog tijela, uz prethodnu suglasnost ministra financija.

Suglasnost ministra financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinice lokalne i područne (regionalne) samouprave objavljena je u „Narodnim novinama“ broj 1/17.

Obzirom da se odluka o povjeravanju poslova utvrđivanja i naplate poreza na potrošnju donosi za svaku kalendarsku godinu predlaže se Općinskom vijeću Općine Martijanec donošenje Odluke o povjeravanju poslova utvrđivanja i naplate poreza na potrošnju za 2024. godinu.

**3. Ocjena sredstava potrebnih za provođenje Odluke**

U Proračunu nije potrebno osigurati dodatna sredstva za provođenje predložene Odluke.